गलत डस्टबिन में पैड फेंकने से मैनेजर गुस्सा-FIR; ऑफिस से पहले कपड़े उतरवाती रूसी कंपनी
केन्या में एक ‘ब्राउन फूड कंपनी’ में पीरियड्स चेक करने के लिए महिला कर्मचारियों के कपड़े उतरवा दिए गए। गलती बस इतनी थी कि किसी महिला कर्मचारी ने यूज किया हुआ सैनिटरी नैपकिन गलत कूड़ेदान में फेंक दिया था।
केन्या में एक ‘ब्राउन फूड कंपनी’ में पीरियड्स चेक करने के लिए महिला कर्मचारियों के कपड़े उतरवा दिए गए। गलती बस इतनी थी कि किसी महिला कर्मचारी ने यूज किया हुआ सैनिटरी नैपकिन गलत कूड़ेदान में फेंक दिया था।
इससे गुस्साई मैनेजर ने सभी कर्मचारियों को बुलाकर पूछा कि यह काम किसने किया है। जवाब न मिलने पर उसने गलत डस्टबिन में सैनिटरी नैपकिन फेंकने वाली कर्मचारी का पता लगाने के लिए सबसे कपड़े उतारने को कहा।
घटना ब्राउन्स फूड की एक चीज फैक्ट्री की है। पीरियड्स शेमिंग की घटना मानकर दुनिया भर में इसका विरोध किया जा रहा है। पीरियड्स शेमिंग में मेन्सट्रुअल साइकल या पीरियड से जुड़ी चीजों को लेकर महिला को कमतर दिखाना या उसके साथ गैरबराबरी का बर्ताव करना आता है। केन्या में एशियाई देशों की तरह पीरियड्स शेमिंग की घटनाएं देखने को मिलती हैं।
सीनेटर ने फेसबुक वीडियो शेयर कर घटना के बारे में बताया
‘पीरियड शेमिंग’ के खिलाफ मुखर सीनेटर ग्लोरिया ओर्वोबा ने इस घटना के बारे में फेसबुक पर एक वीडियो शेयर किया। सीनेटर ने कहा कि उन्होंने इस मामले में हस्तक्षेप करने का प्रयास भी किया लेकिन कंपनी इस मुद्दे को नहीं सुलझा सकी।
आरोपों के बाद कार्रवाई करते हुए ब्राउन्स फूड कंपनी ने मामले की जांच होने तक आरोपी मैनेजर को निलंबित कर दिया है। पुलिस ने इस मामले में कंपनी के तीन कर्मचारियों को गिरफ्तार किया है।
खबर से जुड़े इस पोल में अपनी राय जाहिर करते चलिए...
मामले ने तूल पकड़ा तो कंपनी ने जारी किया माफीनामा
मामला बढ़ने पर ब्राउन्स फूड कंपनी ने अपनी वेबसाइट पर एक बयान जारी कर इस घटना पर दुख जाहिर किया। कंपनी ने कहा कि हमारा काम करने का तरीका ऐसा नहीं है। हम इस तरह की घटनाओं को रोकने के लिए अपने स्टाफ को संवेदनशील और जागरूक कर रहे हैं।
कंपनी ने भरोसा दिलाया है कि दोबारा ऐसा कुछ न हो इसके लिए वे अपनी टीम में महिला हेल्थ एक्सपर्ट को भी शामिल करेंगे। वहीं, पुलिस ने कहा है कि उन्होंने सभी पीड़िताओं से बातचीत की है। मामले की जांच जारी है और शुरुआती एक्शन के तहत प्रमुख आरोपियों को पकड़ लिया गया है।
महिलाओं से इस तरह की बदसलूकी की यह पहली घटना नहीं है। देश-विदेश में कई दफा ऐसी घटनाएं हुईं, जहां महिलाओं को अलग-अलग वजहों से कपड़े उतारने के लिए मजबूर किया गया है।
MP में पहले पति से मिलने पर दूसरे पति ने सरेआम कपड़े उतरवाए
साल 2022 में जब पूरे देश में रक्षाबंधन सेलिब्रेट कर रहा था, उस वक्त मध्य प्रदेश के झाबुआ जिले से एक बेहद शर्मनाक वीडियो सामने आया। वीडियो में एक आदिवासी महिला के साथ मारपीट की गई और उसे पूरे गांव के सामने कपड़े उतारने के लिए मजबूर किया गया।
घटना का सबसे दुखद पहलू यह था कि पीड़िता के साथ शर्मनाक हरकत करने वाला उसका दूसरा पति था। मामला कुछ यूं था कि पीड़िता कुछ दिन पहले अपने पहले पति के पास वापस चली गई थी। इस बात से उसका दूसरा पति गुस्से में था।
घटना वाले दिन उसने बेल्ट और डंडे से दोनों की पिटाई की फिर महिला को सरेआम निर्वस्त्र कर दिया। इस पूरे प्रकरण का वीडियो देखते-देखते सोशल मीडिया पर वायरल हो गया। घटना के दौरान वहां मौजूद किसी शख़्स ने 100 नंबर डायल किया, जिसके बाद पुलिस वहां पहुंची और आरोपी पति समेत पांच लोगों को गिरफ्तार किया।
ऑफिस में घुसने से पहले कर्मचारियों को उतारने होते हैं कपड़े
अप्रैल 2023 में महिलाओं के साथ बदसलूकी का एक वीडियो सामने आया था। वायरल वीडियो एक रूसी ई-कॉमर्स कंपनी में काम करने वाली महिला कर्मचारियों का था। लीक वीडियो में महिला कर्मचारियों को अपने ऑफिस के एंट्री प्वाइंट पर अपमानजनक तलाशी से गुजरते देखा गया।
रूसी मीडिया के अनुसार, यह तलाशी कर्मचारियों को कार्यस्थल में फोन या घड़ियां ले जाने से रोकने के साथ-साथ चोरी पर नकेल कसने के लिए की जाती है। पुरुष कर्मचारियों को भी इस अपमानजनक तलाशी का शिकार होना पड़ता है।
एक रिपोर्ट में कहा गया कि वीडियो कैमरों की निगरानी में महिला और पुरुष कर्मचारी कपड़े उतारते हैं और फिर इंस्पेक्शन प्वाइंट पर जाते हैं। जहां उनकी चेकिंग होती है।
एयरपोर्ट पर चेकिंग के दौरान महिला से उतरवाई शर्ट
जनवरी 2023 में बेंगलुरू एयरपोर्ट से ऐसी ही एक घटना सामने आई थी जब एक महिला को उसकी शर्ट उतरवाने को मजबूर किया गया। कृष्णा गढवी नाम की एक महिला ने ट्वीट कर आरोप लगाया कि सुरक्षा जांच के दौरान उससे शर्ट उतरवाई गई।
कृष्णा ने अपने ट्वीट में लिखा कि सुरक्षा चौकी पर सिर्फ कैमिसोल (टॉप के अंदर पहना जाने वाला स्पैगिटी जैसा अंडरगारमेंट) पहनकर खड़ा रहना बहुत अपमानजनक है। उसे लोग जिस तरह से देख रहे थे, वैसी अटेंशन कोई महिला नहीं चाहेगी। अथॉरिटी पर सवाल उठाते हुए कृष्णा ने लिखा कि बेंगलुरू एयरपोर्ट पर एक महिला के कपड़े उतरवाने की क्या जरूरत थी? इस पर बेंगलुरू एयरपोर्ट ने सार्वजनिक तौर पर सफाई दी थी।
पिछड़े समाजों में पीरियड्स को अशुद्ध मानने की धारणा बनी हुई है। कई जगहों पर लड़कियों और महिलाओं को पीरियड शेमिंग झेलनी पड़ती है। केन्या के साथ कई अन्य देश हैं, जहां मासिक धर्म से संबंधित प्रथाएं और वर्जनाएं हैं, जो पीरियड शेमिंग को बढ़ावा देती हैं। इन मान्यताओं के प्रमुख चलन ये हैं-
